**VADLĪNIJAS mājsaimniecībām**

**Energoresursu cenu ārkārtēja pieauguma samazinājuma atbalsta pasākumu realizācija pašvaldībās**

[Ievads 2](#_Toc115437900)

[1. Kas var saņemts atbalstu? 2](#_Toc115437901)

[2. Kādi dokumenti nepieciešami? 3](#_Toc115437902)

[3. Kādos gadījumos nevar saņemt atbalstu? 4](#_Toc115437903)

[4. Kā var iesniegt pieteikumu atbalsta saņemšanai? 4](#_Toc115437904)

[5. Atbalsta saņemšana vairāku dzīvokļu mājā 5](#_Toc115437905)

[6. Atbalsts atbilstoši apkures veidam 5](#_Toc115437906)

[6.1. Apkure ar koksnes granulām un koksnes briketēm 5](#_Toc115437907)

[6.2. Apkure ar malku 6](#_Toc115437908)

[6.2.1. Bez maksājumu apliecinoša dokumenta 6](#_Toc115437909)

[6.2.2. Ar maksājumu apliecinošu dokumentu 7](#_Toc115437910)

[6.3. Apkure ar elektroenerģiju 8](#_Toc115437911)

[7. Atbalsta mājsaimniecībai saņemšana 9](#_Toc115437912)

[8. Atteikums piešķirt atbalstu mājsaimniecībai 10](#_Toc115437913)

[9. Pašvaldības lēmuma apstrīdēšana un pārsūdzēšana 11](#_Toc115437914)

Labklājības ministrija, 30.09.2022.

# **Ievads**

*Energoresursu cenu ārkārtēja pieauguma samazinājuma pasākumu likumā*noteikti **vairāki atbalsta instrumenti energoresursu cenu pieauguma kompensēšanai mājsaimniecībām, kas apkurē izmanto elektroenerģiju, koksnes briketes, koksnes granulas un malku, *kas tiek realizēti ar pašvaldību palīdzību****[[1]](#footnote-1)* ***.***

**!!!** ***Informācijai***, kura pašvaldības iestāde/struktūrvienība sniedz konsultācijas klātienē un/vai telefoniski un palīdz sagatavot iesniegumus elektroniski, ***jāseko savā pašvaldībā.***

# **Kas var saņemts atbalstu?**

Lai saņemtu atbalstu mājsaimniecībai, ***mājokļa īpašnieks, kopīpašnieks, īrnieks vai tiesiskais valdītājs, tajā skaitā pilnvarota persona*** *(piemēram, apsaimniekotājs vai biedrības priekšsēdētājs)* no ***2022.gada 1.oktobra vai 1.novembra,*** ja mājokli apkurina, izmantojot elektroenerģiju, iesniedz pašvaldībai ***iesniegumu*** (ne biežāk kā reizi mēnesī)***:***

1. ***elektroniski*** e-pakalpojumu portālā [www.epakalpojumi.lv](http://www.epakalpojumi.lv);
2. ***vai klātienē*** pašvaldības izveidotā iestādē, kas to reģistrē, izmantojot sociālās palīdzības un sociālo pakalpojumu administrēšanas lietojumprogrammu SOPA;
3. kā arī ***citos*** likumdošanā noteiktajos ***veidos[[2]](#footnote-2).***

**!!!** Personai iespējams pieprasīt atbalstu par vienu vai vairākiem mājokļiem.

Iesniegumā tiks prasīts norādīt iesniedzēja:

* vārdu, uzvārdu,
* personas kodu,
* kontaktinformāciju,
* kredītiestādes vai pasta norēķinu sistēmas ***konta numuru***, kurā ieskaitāms atbalsts mājsaimniecībai.

**!!!** Varēs norādīt ***citai personai piederošu bankas kontu*** un arī šīs personas vārdu, uzvārdu, personas kodu. Ja nav iespējams atbalstu mājsaimniecībai saņemt bankas kontā, norēķini skaidrā naudā tiks nodrošināti no 2022.gada 1.novembra.

Ja  mājoklis pieder fiziskai personai, kur paralēli ir **reģistrēta adrese juridiskai personai,** atbalsts ***tiek piemērots***, ja minētajā adresē ***mājsaimniecības lietotājs*** pērk un **izlieto enerģiju savas mājsaimniecības vajadzībām**.[[3]](#footnote-3)

Atbalsts ***tiek*** piemērots, ja mājoklis pieder juridiskai personai, bet  ***ir noslēgts īres līgums ar fizisku personu***.

Ja mājsaimniecība izmanto kombinēto apkuri, tad par katru apkures veidu ir jāveido ***atsevišķs iesniegums***. Par katru apkures veidu tos iesniedzot ne biežāk kā vienu reizi mēnesī.

# **Kādi dokumenti nepieciešami?**

Iesniegumam jāpievieno šādus dokumentus:

1) mājokļa īpašuma vai lietošanas tiesības apliecinošu dokumentu, ***ja attiecīgā informācija nav pašvaldības rīcībā;***

2) maksājumu apliecinošus dokumentus par koksnes granulu, koksnes brikešu vai malkas iegādi vienam mājoklim, ja apkurei izmanto koksnes granulas, koksnes briketes vai malku;

3) rēķinu par elektroenerģiju konkrētajam mājoklim, ja apkurei izmanto elektroenerģiju.

Gadījumā, ja mājokli IT rīkā izvēlas no personas ***īpašumu saraksta***, tad iesnieguma izdrukā būs teksts:

* esmu īpašnieks vai nekustamā īpašuma nodokļa maksātājs (*statusu apliecinošā informācija ir pašvaldības datu bāzē un nekādi papildu dokumenti nav nepieciešami).*

Mājokļa īpašuma vai lietošanas tiesības apliecina:

* zemesgrāmatā nostiprinātas īpašumtiesības,
* īres līgums,
* Valsts zemes dienesta izsniegta izziņa par dzīvokļa īpašuma tiesībām,
* mantojuma apliecība,
* nekustamā īpašuma nodokļa maksātāja rēķins,
* elektroenerģijas rēķins vai līgums,
* cits.

***Izņēmuma gadījumā***: mājokļa īpašuma vai lietošanas tiesības var apliecināt arī ***turētājs jeb faktiskais valdītājs[[4]](#footnote-4).***

*Civillikums. TREŠĀ DAĻA. Lietu tiesības* ***876.******pants:***

***Lietas valdījums*** *ir īpašuma tiesībai atbilstoša* ***faktiska vara par lietu****. Tas pastāv, kad ķermeniska lieta faktiski atrodas kādas personas pilnīgā varā un kad pie tam šī persona izrāda gribu rīkoties ar lietu līdzīgi īpašniekam. [..]*

*Piezīme. Turētājam jeb faktiskam valdītājam ir tiesība prasīt traucēta valdījuma atjaunošanu.*

# **Kādos gadījumos nevar saņemt atbalstu?**

Atbalstu mājsaimniecībai **NEVAR** saņemt:

* Ja ir pirktas **koksnes** granulas vai **koksnes** briketes un *nav pieejams čeks vai cits maksājumu apliecinošs dokuments (bankas maksājuma uzdevums, stingrās uzskaites kvītis).*
* Ja malkas, granulu vai brikešu čekā/rēķinā *neparādās nopirktā kurināmā apjoms.*
* Ja persona nevar uzrādīt ***nekādu*** *mājokļa lietošanas tiesības apliecinošu dokumentu un persona nav arī nekustamā īpašuma nodokļa maksātājs par šo mājokli, nav elektroenerģijas līguma slēdzējs/rēķina maksātājs.*
* Ja minētajā adresē Zemesgrāmatā ir ieraksts, kas apliecina tikai *īpašuma tiesības uz zemi,* un nav nedz saskaņota būvprojekta dzīvojamai ēkai, uz kā pamata izsniedz būvatļauju, nedz citu dokumentu, kas apliecina, ka tas ir mājoklis.
* Ja apkures izdevumu apmaksu veikusi ***juridiska persona***, komersants, *izņemot*, ja vairāku dzīvokļu māju apsaimnieko dzīvokļu īpašnieku biedrība.
* Ja par konkrēto mājokli atbalstu saņēmusi ***cita persona***.

**!!!** Programma kontrolēs, lai uz ***vienu mājokli*** vienā mēnesī, ***vienam atbalsta veidam*** neiesniedz vairāk par vienu iesniegumu.

# **Kā var iesniegt pieteikumu atbalsta saņemšanai?**

* Pašvaldību e-pakalpojumu portālā [www.epakalpojumi.lv](http://www.epakalpojumi.lv) ***elektroniski*** iesniegtos iesniegumus IT sistēma novirzīs tai ***pašvaldībai, kurā atrodas mājoklis,*** un lēmumu par atbalsta mājsaimniecībai piešķiršanu vai atteikumu to piešķirt pieņems attiecīgās pašvaldības amatpersonas. Savukārt valsts atmaksās šīs kompensācijas izmaksu pašvaldībai.
* Ja persona vēlas iesniegt iesniegumu ***klātienē***, tad ***jāvēršas tajā pašvaldībā***, ***kurā atrodas mājoklis***, par kuru tiek prasīts atbalsts. Pašvaldība vai tās izveidotā iestāde konsultēs iedzīvotājus par atbalsta mājsaimniecībai saņemšanas nosacījumiem un nepieciešamo dokumentu iesniegšanu, sniegs atbalstu to iesniegšanā, kā arī nodrošinās iesnieguma un tam pievienoto dokumentu reģistrēšanu, izmantojot pašvaldību administrēšanas lietojumprogrammu SOPA. Pašvaldības speciālists personas iesniegtos datus ievadīs SOPA un izdrukās IT sistēmā sagatavoto iesniegumu. Klients ierakstīs datumu un parakstīsies.
* Pašvaldības iestāde apstrādās arī ***brīvā formā*** iesniegtos iesniegumus *(ietverot likumā noteikto informāciju un dokumentus*) un koordinēs visas nepieciešamās informācijas iegūšanu un iesnieguma apstrādi administrēšanas lietojumprogrammā SOPA līdz lēmuma pieņemšanai.
* Ja persona ilgstošas slimības vai citu iemeslu dēļ nevar izmantot likumā minētos iesnieguma un atbalsta saņemšanai nepieciešamo dokumentu iesniegšanas veidus, iesniegumu var iesniegt un atbalstu saņemt ar ***pilnvarotās personas*** starpniecību (*pilnvaras paraugs pielikumā*). Pašvaldības amatpersona apliecina pilnvaras devēja gribu un paraksta autentiskumu.

# **Atbalsta saņemšana vairāku dzīvokļu mājā**

Vairāku dzīvokļu mājas gadījumā pieteikumu atbalstam var iesniegt ***viens pārstāvis*** ***par visām mājsaimniecībām*** (dzīvokļiem), šādā gadījumā maksimālo atbalstam attiecināmo apjomu aprēķina, dzīvokļu skaitu reizinot ar brikešu/granulu vai malkas atbalsta apjoma maksimumu, savukārt elektroenerģijas atbalsta gadījumā – ***līgumslēdzējs vai atbalsta saņemšanai deleģētā persona***, kuras rīcībā ir elektroenerģijas rēķins un mājokļa lietošanas tiesības apliecinošs dokuments. Pārstāvis vai deleģētā persona iesniedz visu dzīvokļu īpašnieku ***pilnvarojumus*** pārstāvēt viņu intereses atbalsta saņemšanai.

**!!!** Šis iesnieguma variants ir jāizmanto tikai tad, ja uz vairākiem dzīvokļiem ir KOPĪGA APKURES SISTĒMA, piemēram, viens granulu katls uz 4 dzīvokļiem.

Ja vairāku dzīvokļu māju apsaimnieko ***dzīvokļu īpašnieku biedrība***, atbalstu var pieprasīt, piemēram, valdes priekšsēdētājs vai cita pilnvarota persona atbilstošu statūtiem. Šajā gadījumā maksājumu būs veikusi juridiska persona, kas ***izņēmuma gadījumā*** var kvalificēties atbalsta saņemšanai kā juridiska persona.

Ja apkure vairāku dzīvokļu mājā tiek nodrošināta ar ***kopīgu malkas apkures katlu***, bet nav iespējams iesniegt maksājumu apliecinošu dokumentu par malkas iegādi, tad atbalstu malkas izdevumiem (60 *euro*) var pieprasīt katra mājsaimniecība atsevišķi.

# **Atbalsts atbilstoši apkures veidam**

## **Apkure ar koksnes granulām un koksnes briketēm**

Iesniegumā ir ietverts pašapliecinājums par koksnes granulu vai koksnes brikešu apkures izmantošanu mājoklī.

***Iesniegumu*** par atbalstu mājsaimniecībai ***iesniedz*** laikposmā no 2022. gada 1. oktobra līdz 2023. gada 30. aprīlim.

Atbalsta periods noteikts no 2022. gada 1. maija līdz 2023. gada 30. aprīlim – lai saņemtu atbalstu, čeka vai cita maksājumu apliecinoša dokumenta datumam ir jābūt šajā periodā.

**Koksnes briketēm un koksnes granulām** cenu slieksnis noteikts 300 *euro* par tonnu bez pievienotās vērtības nodokļa (aptuveni 65 *euro*/MWh).

Izmaksu pieaugums tiks kompensēts 50% apmērā (t.i., ja izmaksas pārsniedz 300 *euro*/tonnā bez pievienotās vērtības nodokļa), bet ne vairāk kā 100 *euro*/tonnā (bez pievienotās vērtības nodokļa) apmērā.

Piemēri:

1. Ja granulas iegādātas par 450 *euro* par tonnu, tad valsts kompensēs 75 *euro* par katru iegādāto tonnu un mājsaimniecības izdevumi ir 375 *euro* par 1 tonnu, neiekļaujot 12% PVN.

(450 - 300) : 2 = 75 *euro* +12% PVN

1. Ja granulas iegādātas par 600 *euro* par 1 tonnu, tad mājsaimniecība sedz 500 *euro* par 1 tonnu un valsts kompensēs 100 *euro* par katru tonnu, neiekļaujot 12% PVN.

(600 – 300) : 2 = 150 *euro*, bet maksimālais apmērs, ko valsts kompensē ir 100 *euro* + 12% PVN par vienu tonnu.

Maksimālais atbalsta apjoms, par kuru varēs saņemt atbalstu, vienai mājsaimniecībai būs **10 tonnas**.

Iesniegumā ietverts pašapliecinājums, ka citi mājsaimniecības locekļi nav iesnieguši iesniegumu atbalsta saņemšanai par iesniegumā minēto mājokli.

## **Apkure ar malku**

Iesniegumā ir ietverts pašapliecinājums par malkas apkures izmantošanu mājoklī.

### **Bez maksājumu apliecinoša dokumenta**

***Iesniegumu*** par atbalstu mājsaimniecībai ***iesniedz*** laikposmā no 2022. gada 1. oktobra līdz 2022. gada 30. novembrim.

Iesniegumā jāietver pašapliecinājums par malkas iegādi.

**Malkai, kas iegādāta līdz 2022.gada 31. augustam un kurai nav maksājumu apliecinoša dokumenta,** valsts kompensēs **vienreizēju** fiksētu atbalstu **60 *euro***vienam mājoklim.

Iesniegumā jāsniedz pašapliecinājums, ka citi mājsaimniecības locekļi nav iesnieguši iesniegumu atbalsta saņemšanai par iesniegumā minēto mājokli.

### **Ar maksājumu apliecinošu dokumentu**

***Iesniegumu*** par atbalstu mājsaimniecībai ***iesniedz*** laikposmā no 2022. gada 1. oktobra līdz 2023. gada 30. aprīlim.

Atbalsta periods noteikts no 2022. gada 1. maija līdz 2023. gada 30. aprīlim – proti, lai saņemtu atbalstu, čeka vai cita maksājumu apliecinoša dokumenta datumam ir jābūt šajā periodā.

**Malkai**  noteikts cenu līmenis, virs kura sāk sniegt atbalstu - 40 *euro*/ber.m3 bez pievienotās vērtības nodokļa.

Valsts kompensē izmaksu pieaugumu 50% apmērā no cenas virs noteiktā cenu līmeņa (t.i., ja izmaksas pārsniedz 40 *euro*/ber.m3), bet ne vairāk par 15 *euro*/ber.m3 bez pievienotās vērtības nodokļa.

**Maksimālais atbalsta apjoms**, par kuru var saņemt atbalstu, vienai mājsaimniecībai ir 35 ber.m3 jeb 21 sters.

**!!!** Elektroniskajos iesniegumos jānorāda tāda mērvienība, kāda norādīta maksājuma dokumentā (kg / litri / steri / cieškubikmentri / berkubikmetri). Sistēma jebkādās norādītajās mērvienībās iegādāto malkas daudzumu pārrēķinās ber.m3.

1 sters=1,625 ber.m3 ;

1 cieškubikmentrs=2,5 ber.m3;

1 kg=0,036 ber.m3;

1 litrs=0,0016 ber.m3

**Maksimālais atbalsta apjoms:**

21 sters;

14 cieškubikmetri;

9800 kg,

21875 l

Ja par šo pašu mājokli jau ir saņemts malkas atbalsts mājsaimniecībai 60 *euro* apmērā, atbalsta apmēru mājsaimniecībai atbilstoši maksājumu apliecinošiem dokumentiem aprēķina kā starpību starp aprēķināto atbalsta apmēru un izmaksāto atbalstu 60 *euro* (t.i., tiks izmaksāts atbalsts par summu, kas pārsniedz 60 *euro*).

Piemēri:

1. Ja iegādāta malka 20 ber.m3 par cenu 50 *euro* par 1 ber.m3, neiekļaujot 12% PVN, tad valsts kompensē 50% apmērā no 10 *euro*  par katru ber.m3, neiekļaujot 12% PVN.

(50 - 40) : 2 x 20 = 100 *euro* +12% PVN par 20 ber.m3

1. Ja iegādāta malka 20 ber.m3 par cenu 60 *euro* par 1 ber.m3, neiekļaujot 12% PVN, tad valsts kompensē 50% no 20 *euro* par katru ber.m3,neiekļaujot 12% PVN.

(60 - 40) : 2 x 20 = 200 *euro* +12% PVN par 20 ber.m3

1. Ja iegādāta malka 20 ber.m3 par cenu 80 *euro* par 1 ber.m3, neiekļaujot 12% PVN, tad valsts kompensē 15 *euro* par katru ber.m3,neiekļaujot 12% PVN.

15 x 20 = 300 *euro* +12% PVN par 20 ber.m3

Iesniegumā jāietver pašapliecinājums, ka citi mājsaimniecības locekļi nav iesnieguši iesniegumu atbalsta saņemšanai par iesniegumā minēto mājokli.

## **Apkure ar elektroenerģiju**

Iesniegumā ir ietverts pašapliecinājums par apkures sistēmas ar elektroenerģiju izmantošanu mājoklī.

***Iesniegumu*** par atbalstu mājsaimniecībai ***iesniedz*** laikposmā no **2022. gada 1. novembra līdz 2023. gada 31. maijam.**

Atbalsta periods noteikts no 2022. gada 1. oktobra līdz 2023. gada 30. aprīlim – lai saņemtu atbalstu, rēķina par elektroenerģiju maksājuma datumam ir jābūt periodā no 2022. gada 1. novembra līdz 2023. gada 31. maijam.

Mājsaimniecībām, kuras apkurei izmanto**elektroenerģiju,** atbalsts tiek piešķirts tiem elektroenerģijas lietotājiem, kuru patēriņš ir lielāks par 500 kWh mēnesī, bet ne vairāk kā 2000 kWh mēnesī, ja elektroenerģija tiek izmantota mājokļa apkurei.

Valsts kompensē 50% no elektroenerģijas cenas, kas pārsniedz 0,160 *euro*/kWh bez pievienotās vērtības nodokļa, bet ne vairāk kā 0,100 *euro*/MWh bez pievienotās vērtības nodokļa.

Jebkurai mājsaimniecībai pirmās patērētās 500 kWh jāapmaksā atbilstoši elektroenerģijas tirgotāja noteiktajai elektroenerģijas cenai, bet kompensēts tiek patēriņš, kas pārsniedz šo slieksni (ieskaitot pievienotās vērtības nodokli).

Piemēri:

1) Ja mājsaimniecības kopējais mēneša elektroenerģijas patēriņš ir 1500 kWh un lietotāja elektroenerģijas cena konkrētajā mēnesī ir 0,250 *euro* /kWh, tad kompensācijas aprēķins ir šāds:

1500 – 500 = 1000 kWh x (0,250 - 0,160) : 2 = 1000 x 0,045 = **45 *euro* + PVN 21%.**

2) Ja mājsaimniecības kopējais mēneša elektroenerģijas patēriņš ir 2000 kWh un lietotāja elektroenerģijas cena konkrētajā mēnesī ir 0,250 *euro* /kWh, tad kompensācijas aprēķins ir šāds:

2000 – 500 = 1500 kWh x (0,250 - 0,160) : 2 = 1500 x 0,045 = **67,50 *euro* +PVN 21%.**

3) Ja mājsaimniecības kopējais mēneša elektroenerģijas patēriņš ir 2500 kWh un lietotāja elektroenerģijas cena konkrētajā mēnesī ir 0,250 *euro* /kWh, tad kompensācijas aprēķins ir šāds:

2500 – 500 = 2000 kWh x (0,250 - 0,160) : 2 = 2000 x 0,045 = **90 *euro* +PVN 21%.**

Iesniegumā jāietver pašapliecinājums, ka citi mājsaimniecības locekļi nav iesnieguši iesniegumu atbalsta saņemšanai par iesniegumā minēto mājokli.

# **Atbalsta mājsaimniecībai saņemšana**

Piešķirto atbalstu mājsaimniecībai pārskaita iesniedzēja iesniegumā norādītajā kredītiestādes maksājumu kontā vai pasta norēķinu sistēmā.

Gadījumā, ja tiek veikts pārskaitījums uz personas kontu ***ārvalsts kredītiestādē,*** šā atbalsta saņēmējs sedz visas izmaksas par pārskaitījumu (tostarp, ***konvertācijas izmaksas***) ārpus Eiropas Savienības dalībvalsts vai Eiropas Ekonomikas zonas valsts. Pārskaitāmā summa tiek samazināta par bankas vai kredītiestādes ieturēto komisijas maksu arī tad, ja kļūdaini veikts maksājums atkārtoti tiek nosūtīts atbalsta saņēmējam[[5]](#footnote-5).

Ja personai nav kredītiestādes vai pasta norēķinu sistēmas konta, iespējams iesniegumā norādīt ***citas personas konta numuru***, kurai tā piekrīt ieskaitīt piešķirto atbalstu, norādot saņēmēja vārdu, uzvārdu, personas kodu, konta numuru.

Ja persona ilgstošas slimības vai citu iemeslu dēļ nevar izmantot likumā minētos iesnieguma un atbalsta saņemšanai nepieciešamo dokumentu iesniegšanas veidus, iesniegumu var iesniegt un atbalstu saņemt ar ***pilnvarotās personas*** starpniecību (*pilnvaras paraugs pielikumā*). Pašvaldības amatpersona apliecina pilnvaras devēja gribu un paraksta autentiskumu.

Ja nav iespējams  atbalstu mājsaimniecībai saņemt bankas kontā vai pasta norēķinu sistēmā, tad tehniskas iespējas ***skaidras naudas izmaksām*** tiks nodrošinātas sākot ***ar 2022.gada 1. novembri.[[6]](#footnote-6)***

Uzskatāms, ka pašvaldība ir pieņēmusi labvēlīgu lēmumu, ja ***30 darbdienu laikā*** pēc iesnieguma un tam pievienoto dokumentu saņemšanas iesniedzēja iesniegumā norādītajā kredītiestādes maksājumu kontā ir ieskaitīts atbalsts mājsaimniecībai.[[7]](#footnote-7)

# **Atteikums piešķirt atbalstu mājsaimniecībai**

Pašvaldība, kuras administratīvajā teritorijā atrodas mājoklis, vai tās izveidota iestāde izskata iesniegumu un tam pievienotos dokumentus, izmantojot administrēšanas lietojumprogrammu SOPA, un pieņem lēmumu par atbalsta mājsaimniecībai piešķiršanu vai atteikumu to piešķirt.

Iesniedzējs, iesniedzot iesniegumu apliecina, ka sniegtā informācija un personas dati ir patiesi, ka viņš ir informēts, ka par nepatiesas informācijas sniegšanu nolūkā nepamatoti saņemt energoresursu atbalstu mājsaimniecībai ir paredzēta kriminālatbildība.

Iesniedzējs tiek informēts, ka pieteikuma iesniegšanas un apstrādes procesā tiks veikta pieteikuma iesniedzēja personas datu apstrāde energoresursu atbalsta pieprasīšanas un piešķiršanas nolūkam. Personas datu sniegšanas pienākums paredzēts *Energoresursu cenu ārkārtēja pieauguma samazinājuma pasākumu likumā.*

**!!!** Personas datu nesniegšanas gadījumā pieteikuma iesniedzējam būs liegta iespēja saņemt, bet pašvaldībai - izmaksāt energoresursu atbalstu mājsaimniecībai[[8]](#footnote-8).

Ja iesnieguma izskatīšanas procesā tiks konstatēta neatbilstība likumā noteiktajiem normatīviem, iesniegumā norādītā apkures veida neesamība mājoklī, mājokļa lietošanas tiesības apliecinošu dokumentu trūkums vai citi iemesli, persona saņems pašvaldības amatpersonas ***lēmumu par atteikumu*** piešķirt atbalstu mājsaimniecībai.

Pašvaldība atbalstu mājsaimniecībai nepiešķir, ja:

1) iesniegumā un tam pievienotajos dokumentos ietvertā informācija neatbilst šā atbalsta saņemšanas nosacījumiem;

2) sniegta apzināti nepatiesa informācija.[[9]](#footnote-9)

# **Pašvaldības lēmuma apstrīdēšana un pārsūdzēšana**

Pašvaldības amatpersonas lēmumu vai faktisko rīcību par atbalstu mājsaimniecībai piešķiršanu vai atteikumu to piešķirt var ***apstrīdēt,*** iesniedzot augstākai amatpersonai pašvaldībā attiecīgu iesniegumu 30 dienu laikā ***pēc atbalsta mājsaimniecībai ieskaitīšanas kontā*** vai ***atteikuma piešķirt atbalstu mājsaimniecībai saņemšanas.***

Lēmumu par apstrīdēto administratīvo aktu vai faktisko rīcību var ***pārsūdzēt*** tiesā [Administratīvā procesa likumā](https://likumi.lv/ta/id/55567-administrativa-procesa-likums) noteiktajā kārtībā.

Atteikuma gadījumā administratīvais akts stājas spēkā ar brīdi, kad tas paziņots adresātam[[10]](#footnote-10).

Veids, kādā administratīvo aktu paziņo adresātam — rakstveidā, mutvārdos vai citādi — , neietekmē tā stāšanos spēkā.

1. 7.1pants. Atbalsts mājsaimniecībām apkures izdevumu daļējai kompensēšanai, ja apkurei izmanto elektroenerģiju, koksnes granulas, koksnes briketes un malku. [↑](#footnote-ref-1)
2. Energoresursu cenu ārkārtēja pieauguma samazinājuma pasākumu likuma 7.1panta piektā daļa. [↑](#footnote-ref-2)
3. Energoresursu cenu ārkārtēja pieauguma samazinājuma pasākumu likuma 7.1panta deviņi prim daļa. [↑](#footnote-ref-3)
4. <https://likumi.lv/ta/id/90221-civillikums-tresa-dala-lietu-tiesibas>, 876.pants. [↑](#footnote-ref-4)
5. Energoresursu cenu ārkārtēja pieauguma samazinājuma pasākumu likuma 7.1panta astotā daļa. [↑](#footnote-ref-5)
6. Energoresursu cenu ārkārtēja pieauguma samazinājuma pasākumu likuma 7.1panta astotā daļa un pārejas noteikumu 8.punkts. [↑](#footnote-ref-6)
7. Energoresursu cenu ārkārtēja pieauguma samazinājuma pasākumu likuma 7.1panta desmitā daļa. [↑](#footnote-ref-7)
8. Plašāka informācija par personas datu apstrādes aspektiem ir pieejama attiecīgās pašvaldības privātuma politikā. [↑](#footnote-ref-8)
9. Energoresursu cenu ārkārtēja pieauguma samazinājuma pasākumu likuma 7.1panta vienpadsmitā daļa [↑](#footnote-ref-9)
10. Administratīvā procesa likuma 70.pants. Administratīvā akta paziņošana un spēkā esamība. [↑](#footnote-ref-10)